***ข่าวประชาสัมพันธ์***

**“เอสซีจี-อมตะ” ผนึกกำลังพัฒนาโปรแกรม “KoomKah Smart Manifest”**

**เพิ่มศักยภาพการจัดเก็บข้อมูลขยะอัจฉริยะในนิคมฯ**

**ธุรกิจเคมิคอลส์ เอสซีจี ร่วมกับบริษัทในกลุ่มอมตะ พัฒนาดิจิทัลแพลตฟอร์ม KoomKah Smart Manifest (คุ้มค่า สมาร์ท แมนิเฟสท์) เพิ่มศักยภาพการจัดเก็บข้อมูลการขนส่งขยะอัจฉริยะใช้ภายในนิคมอุตสาหกรรมอมตะโดยเฉพาะ ภายใต้หลักเศรษฐกิจหมุนเวียน (Circular Economy) ลดปัญหาภาวะโลกร้อน และเพิ่มความเชื่อมั่นผู้ประกอบการด้านการบริหารจัดการขยะแบบครบวงจร**

**นายธนวงษ์ อารีรัชชกุล** **กรรมการผู้จัดการใหญ่ ธุรกิจเคมิคอลส์ เอสซีจี** เปิดเผยว่า “เอสซีจี ได้ลงนามในบันทึกข้อตกลงความร่วมมือการศึกษาความเป็นไปได้ในการพัฒนาโปรแกรมระบบจัดเก็บข้อมูลการขนส่งขยะอัจฉริยะ (KoomKah Smart Manifest) ร่วมกับบริษัทในกลุ่มอมตะ ได้แก่ บริษัท อมตะ ฟาซิลิตี้ เซอร์วิส จำกัด โดยจะร่วมกันพัฒนาโปรแกรม KoomKah Smart Manifest ซึ่งเป็นดิจิทัลแพลตฟอร์มที่ต่อยอดจากเว็บแอปพลิเคชัน “คุ้มค่า” (KoomKah) ของเอสซีจี ซึ่งถือเป็นโซลูชันด้านดิจิทัลแบบครบวงจรใช้ในการบริหารจัดการธนาคารขยะ โดยความร่วมมือในครั้งนี้เป็นการสร้างดิจิทัลแพลตฟอร์มใหม่เพื่อรองรับการใช้งานการจัดเก็บข้อมูลขนส่งขยะภายในนิคมอุตสาหกรรมอมตะโดยเฉพาะ

**เอสซีจีและอมตะ** ต่างเห็นถึงความสำคัญของการใช้ทรัพยากรให้เกิดประโยชน์สูงสุด การที่สององค์กรได้มาแลกเปลี่ยนความรู้ ความคิดเห็นร่วมกัน จะทำให้สามารถพัฒนาต่อยอดโครงการต่าง ๆ ไปได้รวดเร็วยิ่งขึ้น เช่น โครงการถนนพลาสติกรีไซเคิลที่เคยได้ทำร่วมกันมาก่อน สำหรับความร่วมมือในการพัฒนาโปรแกรม **KoomKah Smart Manifest** เพื่อช่วยในการบริหารจัดการขยะของนิคมอุตสาหกรรมอมตะนั้น ทางเอสซีจีจะนำความเชี่ยวชาญด้านดิจิทัลผสมผสานกับประสบการณ์การทำเว็บแอปพลิเคชัน ‘คุ้มค่า’ (KoomKah) ที่มีธนาคารขยะกว่า 70 แห่งใช้งานอย่างต่อเนื่อง คาดว่าดิจิทัลแพลตฟอร์ม **KoomKah Smart Manifest** จะแล้วเสร็จพร้อมใช้งานภายในสิ้นปีนี้”

**นายอัครเรศร์ ชูช่วย กรรมการผู้จัดการ บริษัท อมตะ ฟาซิลิตี้ เซอร์วิส จำกัด** กล่าวว่า “ความร่วมมือในครั้งนี้ เป็นอีกหนึ่งโครงการของอมตะที่ช่วยสนับสนุนแนวคิดการก้าวสู่ความเป็นเมืองอัจฉริยะด้านสิ่งแวดล้อม (Smart Environment) ให้เป็นรูปธรรมมากยิ่งขึ้น ซึ่งการพัฒนาดิจิทัลแพลตฟอร์มนี้จะเข้ามาช่วยเพิ่มศักยภาพการบริหารจัดการข้อมูลการจัดเก็บขยะภายในนิคมอุตสาหกรรมอมตะ

อย่างไรก็ตามหากการพัฒนาโปรแกรมนี้ประสบความสำเร็จจะก่อให้เกิดความเชื่อมั่นจากผู้ประกอบการภายในนิคมฯ มากขึ้นด้านการบริหารจัดการขยะอย่างครบวงจร ซึ่งมีความโปร่งใส สามารถตรวจสอบได้ อีกทั้งมีแผนในการส่งเสริมให้ชุมชนโดยรอบอมตะได้นำโปรแกรมไปประยุกต์ใช้ในการจัดเก็บข้อมูลขยะภายในชุมชนอีกด้วย”

ปัจจุบัน มีธนาคารขยะที่ใช้งานเว็บแอปพลิเคชัน ‘คุ้มค่า’ (KoomKah) แล้วกว่า 70 แห่งทั่วประเทศ ทั้งในกรุงเทพฯ และต่างจังหวัด โดยมีธนาคารขยะทั้งในรูปแบบองค์กร และหน่วยงานภายในชุมชน สถานศึกษา บริษัท หรือห้างร้าน รวมไปถึงโครงการต่าง ๆ ที่ส่งเสริมให้ประชาชนคัดแยกขยะให้ถูกต้อง เพื่อสร้างคุณค่าใหม่ให้เกิดประโยชน์แทนการฝังกลบ ซึ่งนอกจากจะเป็นการใช้ทรัพยากรให้เกิดประโยชน์สูงสุดตามหลักเศรษฐกิจหมุนเวียน (Circular Economy) แล้ว ยังช่วยลดปัญหาขยะบกที่ไหลสู่ทะเล รวมถึงลดปัญหาภาวะโลกร้อนได้อีกทางหนึ่งด้วย

‘คุ้มค่า’ (KoomKah) พร้อมพัฒนาต่อยอดเพื่อเป็นโซลูชันด้านดิจิทัลแบบครบวงจร (Digital Solutions) ให้กับธุรกิจขนาดใหญ่ที่มีการบันทึกข้อมูลขยะเป็นประจำทุกวัน และมีสมาชิกเป็นจำนวนมาก โดยสามารถปรับแต่งเว็บแอปพลิเคชันให้เหมาะสมกับระบบและการใช้งานของแต่ละที่ได้

***สำหรับผู้ที่สนใจ เว็บแอปพลิเคชัน ‘คุ้มค่า’ (KoomKah) โซลูชันด้านดิจิทัลแบบครบวงจรเพื่อการบริหารจัดการธนาคารขยะ ติดต่อสอบถามรายละเอียดเพิ่มเติมได้ที่ Facebook: KoomKah และ Line: @KoomKah หรือติดตามข่าวสารอื่นๆ ของเอสซีจีได้ที่*** [*https://scgnewschannel.com*](https://scgnewschannel.com) ***/ Facebook:*** [*scgnewschannel*](https://facebook.com/scgnewschannel) ***/ Twitter:*** [*@scgnewschannel*](https://twitter.com/scgnewschannel) ***หรือ Line@:*** [*@scgnewschannel*](https://line.me/R/ti/p/%40scgnewschannel)

\*\*\*\*\*\*\*\*\*\*\*\*\*\*\*\*\*\*\*\*\*\*\*\*